鄭發以前喺金管局做高層，對金融市場運作自然夠晒熟悉，但點解可以「撈過界」，連工程都評論埋？事關好多嘢都係一理通、百理明，鄭發喺網誌就話，「所有官員和企業管理人員，其身價就是他們識別風險的能力」，「如果賣投資產品都要錄音，為何牽涉重要安全的工序不需要錄影」？「如果董事局只是被動的等管理層匯報，不上報你就可以懵盛盛，這團隊值多少錢」？
自從港鐵事件曝光後，各方面嘅批評如雪片飛來，不過鄭發做過監管機構高層，由佢講大企業嘅管理同風險控制問題，自然比坊間評論「入肉」得多。鄭發早年喺港大讀經濟，喺1996年加入金管局出任見習經理，曾經任職金管局銀行監理部同埋貨幣市場運作部，可以話係科班出身，O依家仲做埋KOL，真係夠晒多才多藝。